b'\n_START_ARTICLE_\nApskritasis stalas (Lenkija)\n_START_PARAGRAPH_\nApskritasis stalas\xc2\xa0\xe2\x80\x93 derybos Lenkijoje, vykusios nuo 1989\xc2\xa0m. vasario 6 iki baland\xc5\xbeio 5 d. tarp Lenkijos Liaudies Respublikos vald\xc5\xbeios atstov\xc5\xb3, Solidarumo opozicijos ir ba\xc5\xbeny\xc4\x8dios atstov\xc5\xb3 (steb\xc4\x97tojo teis\xc4\x97mis dalyvavo Evangelik\xc5\xb3 liuteron\xc5\xb3 ba\xc5\xbeny\xc4\x8dia ir Katalik\xc5\xb3 ba\xc5\xbeny\xc4\x8dia). Derybos vyko skirtingose vietose, o j\xc5\xb3 prad\xc5\xbeia ir pabaiga buvo organizuota Ministr\xc5\xb3 tarybos b\xc5\xabstin\xc4\x97je, dabartiniuose Prezidento r\xc5\xabmuose Var\xc5\xa1uvoje. \xc4\xaevairi\xc5\xb3 grupi\xc5\xb3, pogrupi\xc5\xb3, darbo grupi\xc5\xb3 susitikimuose dalyvavo apie 711 \xc5\xbemoni\xc5\xb3 (dalyvi\xc5\xb3, ekspert\xc5\xb3 ir steb\xc4\x97toj\xc5\xb3)._NEWLINE_Tai vienas i\xc5\xa1 svarbiausi\xc5\xb3 naujausios Lenkijos istorijos \xc4\xafvyki\xc5\xb3. Nuo jo Lenkijos Liaudies Respublikoje prasid\xc4\x97jo politin\xc4\x97s permainos, tarp j\xc5\xb3 ir dalinai laisvi Seimo rinkimai, vadinami bir\xc5\xbeelio rinkimais.\n_START_SECTION_\nApskritojo stalo prie\xc5\xa1istor\xc4\x97\n_START_PARAGRAPH_\nD\xc4\x97l kylan\xc4\x8di\xc5\xb3 nuo 1988\xc2\xa0m. baland\xc5\xbeio m\xc4\x97n. socialini\xc5\xb3 protest\xc5\xb3 Lenkijos Liaudies Respublikos vald\xc5\xbeia rugpj\xc5\xab\xc4\x8dio antroje pus\xc4\x97je prad\xc4\x97jo pokalbius su opozicijos atstovais. J\xc5\xb3 d\xc4\x97ka rugpj\xc5\xab\xc4\x8dio 31 d. \xc4\xafvyko generolo \xc4\x8ceslavo Ki\xc5\xa1\xc4\x8diako ir Lecho Valensos susitikimas, kuriame taip pat dalyvavo vyskupas Je\xc5\xbeis Dombrovskis ir Centrinio komiteto sekretorius Stanislovas Ciosekas. Kitas susitikimas \xc4\xafvyko rugs\xc4\x97jo 15 d., jame, be jau min\xc4\x97t\xc5\xb3 asmen\xc5\xb3, dalyvavo And\xc5\xbeej Stelmachovski ir kun. Aloizas Or\xc5\xa1ulik._NEWLINE_Rugs\xc4\x97jo 16 d. prasid\xc4\x97jo pokalbiai (vadinami pokalbiais Magdalenkoje) tarp valstyb\xc4\x97s vald\xc5\xbeios, opozicijos ir ba\xc5\xbeny\xc4\x8dios atstov\xc5\xb3. Svarbiausiu klausimu tapo Solidarumo legalizavimas. Buvo sutarta, kad Apskritojo stalo diskusijos prasid\xc4\x97tos spalio viduryje, taip pat buvo i\xc5\xa1skirtos svarbiausios temos: valstyb\xc4\x97s ir socialinio gyvenimo funkcionavimo modelis, \xc5\xa1alies ekonomikos pl\xc4\x97tra ir modernizavimas, Lenkijos profesini\xc5\xb3 s\xc4\x85jung\xc5\xb3 formos. Ta\xc4\x8diau termino nebuvo laikomasi, kadangi Solidarumas nesutiko su vald\xc5\xbeios s\xc4\x85lygomis: jis reikalavo legalizuoti organizacij\xc4\x85 ir nesiki\xc5\xa1ti \xc4\xaf b\xc5\xabsimojo Apskritojo stalo opozicijos delegat\xc5\xb3 s\xc4\x85ra\xc5\xa1\xc4\x85._NEWLINE_1988\xc2\xa0m. rugs\xc4\x97jo 27 d. premjeru tapo Me\xc4\x8dislavas Rakovskis, o spalio 14 d. jis pristat\xc4\x97 savo ministr\xc5\xb3 kabinet\xc4\x85. Gruod\xc4\xaf prasid\xc4\x97jo X Lenkijos jungtin\xc4\x97s darbinink\xc5\xb3 partijos centrinio komiteto plenumas, kurio metu buvo diskutuojama apie deryb\xc5\xb3 su Solidarumu galimyb\xc4\x99 ir organizacijos legalizavim\xc4\x85. Tai suk\xc4\x97l\xc4\x97 didel\xc4\xaf konflikt\xc4\x85 partijos viduje bei pasikeitimus jos Politiniame biure. Galiausiai, nema\xc5\xbeo spaudimo d\xc4\x97ka, kur\xc4\xaf k\xc4\x97l\xc4\x97 ir Jaruzelskis su Ki\xc5\xa1\xc4\x8diaku, buvo priimta \xe2\x80\x9eX LJDP CP plenumo pozicija d\xc4\x97l politinio ir s\xc4\x85junginio pliuralizmo\xe2\x80\x9c, kuri leido prad\xc4\x97ti pasiruo\xc5\xa1imus Apskritojo stalo deryboms. 1989\xc2\xa0m. sausio 27 d. \xc4\xafvyko kitas Valensos ir Ki\xc5\xa1\xc4\x8diako susitikimas, kurio metu buvo nuspr\xc4\x99sta d\xc4\x97l deryb\xc5\xb3 tvarkos, apimties ir pirmojo susitikimo termino.\n_START_SECTION_\nPrie\xc5\xa1taringi \xe2\x80\x9eApskritojo stalo\xe2\x80\x9c vertinimai\n_START_PARAGRAPH_\nDalis opozicijos (tame tarpe Nepriklausomos Lenkijos konfederacija (lenk. Konfederacja Polski Niepodleg\xc5\x82ej), Kovojantis solidarumas (lenk. Solidarno\xc5\x9b\xc4\x87 Walcz\xc4\x85ca) ir Nepriklausoma student\xc5\xb3 asociacija (lenk. Niezale\xc5\xbcne Zrzeszenie Student\xc3\xb3w) prie\xc5\xa1taravo Apskritojo stalo id\xc4\x97jai. Deryb\xc5\xb3 metu Jacekas Kuronis \xc4\xaftikino NLK pirminink\xc4\x85 negin\xc4\x8dyti stalo i\xc5\xa1vad\xc5\xb3. Taip pat buvo \xc4\xaftikintas NSA pirmininkas, delegav\xc4\x99s savo narius \xc4\xaf jaunimo pogrupio pos\xc4\x97d\xc5\xbeius. \xc5\xa0ios grup\xc4\x97s neprie\xc5\xa1taravo \xe2\x80\x9etaikios\xe2\x80\x9c vald\xc5\xbeios kaitos id\xc4\x97jai, nenor\xc4\x97jo j\xc4\x97ga versti komunistinio re\xc5\xbeimo, ta\xc4\x8diau nepritar\xc4\x97 \xe2\x80\x9esutartiniam\xe2\x80\x9c Apskritojo stalo pob\xc5\xabd\xc5\xbeiui. Tuo metu Stalo id\xc4\x97jai prie\xc5\xa1taravo (pagal ab\xc4\x97c\xc4\x97l\xc4\x99): Bogdan Borusewicz, Wies\xc5\x82aw Chrzanowski, Ludwik Dorn, Andrzej Gwiazda, Bronis\xc5\x82aw Komorowski, Janusz Korwin-Mikke, Maciej \xc5\x81opi\xc5\x84ski, Antoni Macierewicz, Kornel Morawiecki, Anna Walentynowicz. Dauguma (tarp j\xc5\xb3 ir Lenkijos prezidentas Bronislav Komorovski) pakeit\xc4\x97 savo nuomon\xc4\x99, ta\xc4\x8diau prie\xc5\xa1taringi Apskritojo vertinimai yra girdimi iki \xc5\xa1iol.\n_START_SECTION_\n\xc4\xaedomyb\xc4\x97s\n_START_PARAGRAPH_\nOriginalus stalas, prie kurio vyko istorin\xc4\x97s 1989\xc2\xa0m. derybos, \xc5\xa1iuo metu yra eksponuojamas Prezidento r\xc5\xabmuose, Var\xc5\xa1uvoje. Nuo 2009\xc2\xa0m., s\xc4\x97d\xc4\x97dami prie jo, istorijos pamokose dalyvauja sostin\xc4\x97s miesto moksleiviai.'